钦定古今图书集成/明伦汇编/官常典/第711卷 > 尹虞
## 钦定古今图书集成/明伦汇编/官常典/第711卷 > 尹虞

按《广东通志》：“虞，长沙人。慷慨有志节。永嘉初，为始兴
太守。治民弭盗，张弛有法，每以忠义相勉，士多效命，
家训肃然，郡民化之。秩满还家，值杜弢作乱，虞举义
兵于巴陵，号曰监军，移檄讨弢，乘胜进长沙。亡何败
没。二女有殊色，为弢所得，将妻之。二女曰：‘安有二千
石女为贼妇耶？吾何惜一死’？弢杀之。广州刺史郭讷”
闻虞举事，遣始兴太守严佐帅师相援，败还。始得虞
凶问，吏民莫不哀悼。